## Odluka Ustavnog suda Republike Hrvatske broj:U-IIIA-3127/2004 od 17. siječnja 2007.

### NN 17/2007 (12.2.2007.), Odluka Ustavnog suda Republike Hrvatske broj:U-IIIA-3127/2004 od 17. siječnja 2007.

# USTAVNI SUD REPUBLIKE HRVATSKE

**717**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tužbi koju je podnio E. d.d. iz R., kojeg zastupa
Đ. P., odvjetnik u R., na sjednici održanoj 17. siječnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Rabu dužan je dovršiti postupak ovrhe u predmetu koji se vodi
pred tim sudom pod poslovnim brojem: Ovr-100/00 u najkraćem mogućem roku, ali ne
duljem od šest (6) mjeseci, računajući od prvoga idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe E. d.d. iz R., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 7.200,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnio 30. kolovoza 2004. godine
ustavnu tužbu radi duljine ovršnog postupka koji se vodi pred Općinskim sudom u
Rabu pod brojem: Ovr-100/00.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom primjenom članka 63.
Ustavnog zakona, na temelju navoda ustavne tužbe, te uvida u presliku spisa
Općinskog suda u Rabu, broj: Ovr-100/00 utvrdio pravno relevantne činjenice za
odlučivanje o povredi ustavnog prava podnositelja, zajamčenog člankom 29.
stavkom 1. Ustava.
Podnositelj je 6. travnja 2000. godine podnio Općinskom sudu u Rabu prijedlog za
ovrhu na temelju ovršne javnobilježničke isprave, Ugovora o hipoteci od 24.
ožujka 1999., prodajom nekretnine ovršenika, K. i M. B.
Općinski sud u Rabu je 2. svibnja 2000. donio rješenje o ovrsi, broj: Ovr-100/00.
Protiv navedenog rješenja ovršenici su podnijeli žalbu 11. svibnja 2000., a
prijedlog za odgodu ovrhe 15. svibnja 2000.
Podnositelj je 5. lipnja 2000. podnio odgovor na žalbu i prijedlog za odgodu
ovrhe.
Rješenjem suda od 26. siječnja 2001. odgođena je ovrha do pravomoćnosti rješenja
o ovrsi od 2. svibnja 2000.
Žalba ovršenika otpremljena je Županijskom sudu u Rijeci 12. veljače 2002.
Rješenjem Županijskog suda u Rijeci, broj: Gž-452/02-2 od 20. ožujka 2002.,
ukinuto je rješenje o ovrsi i predmet vraćen sudu prvog stupnja na ponovni
postupak 8. travnja 2002.
Rješenjem suda od 10. travnja 2002. pozvan je podnositelj da dopuni ovršni
prijedlog, na način da u spis dostavi izvadak iz zemljišne knjige za nekretninu
koja je predmet ovrhe, a što je učinio podneskom od 15. svibnja 2002.
Sud je donio rješenje o ovrsi 7. kolovoza 2002., protiv kojeg su ovršenici
podnijeli žalbu i prijedlog za odgodu ovrhe 18. rujna 2002., dok je podnositelj
odgovor na žalbu i na prijedlog za odgodu ovrhe dao 7. studenoga 2002., nakon
čega je spis otpremljen Županijskom sudu u Rijeci.
Rješenjem Županijskog suda u Rijeci, broj: Gž-2858/02-2 od 27. listopada 2004.,
odbijena je kao neosnovana žalba ovršenika i potvrđeno rješenje o ovrsi, te je
spis vraćen sudu prvog stupnja 9. studenoga 2004.
Rješenjem suda od 15. studenoga 2004. određena je procjena nekretnina za dan 13.
prosinca 2004.
Nakon izvršenog premjeravanja kuće ovršenika 13. prosinca 2004. vještaku je dat
rok od 15 dana radi izrade elaborata o procjeni predmetne kuće.
Vještak je elaborat dostavio sudu 11. siječnja 2005.
Podneskom od 8. veljače 2005. podnositelj je obavijestio sud da nema primjedbi
na elaborat vještaka.
Sud je rješenjem od 30. lipnja 2005. utvrdio prometnu vrijednost nekretnine koja
je predmet ovrhe.
Dražba zakazana za 29. srpnja 2005. je odgođena.
Na ročištu 19. listopada 2005. utvrđeno je Zaključkom o drugoj javnoj dražbi da
ista nije oglašena i da nisu ostvareni uvjeti za prodaju.
Rješenjem suda od 26. listopada 2005. određeno je spajanje predmeta koji se vodi
kod tog suda pod poslovnim brojem: Ovr-46/04 na spis pod poslovnim brojem: Ovr-100/00,
radi naplate novčane tražbine, jer se radi o istom ovršeniku.
Zaključkom suda od 26. listopada 2005. utvrđena je vrijednost nekretnine koja je
predmet ovrhe, s time da će nekretnina biti prodana na javnoj dražbi 5. prosinca
2005.
Podnositelj je podneskom od 25. listopada 2005. zatražio izuzeće raspravnog
suca.
Rješenjem suda od 9. studenoga 2005. prekinut je postupak u ovom predmetu i
predmet se ustupa Županijskom sudu u Rijeci, radi odlučivanja o zamjeni za
rješavanje u ovom predmetu.
Protiv navedenog rješenja podnositelj je podnio žalbu 18. studenoga 2005.
Rješenjem Županijskog suda u Rijeci, broj: 3. Su-1177/05 od 29. studenoga 2005.
prihvaćen je zahtjev za izuzeće predsjednice Općinskog suda u Rabu, te je
predmet dodijeljen u rad drugoj sutkinji.
Zaključkom i rješenjem suda od 6. prosinca 2005. određen je nastavak postupka u
ovom predmetu, dok je rješenjem riješeno da se žalba podnositelja odbacuje kao
bespredmetna.
Rješenjem suda od 6. prosinca 2005. odbijen je prijedlog ovršenika za odgodu
ovrhe.
Zaključkom od 6. prosinca 2005. određena je prodaja nekretnine koja je predmet
ovrhe za dan 12. siječnja 2006.
Protiv rješenja od 6. prosinca 2005. ovršenici su podnijeli žalbu i prijedlog za
odgodu ovrhe.
Rješenjem suda od 20. prosinca 2005. odbijen je ponovljeni prijedlog ovršenika
za odgodu ovrhe.
Na ročištu za prodaju nekretnine 12. siječnja 2006. zaključena je dražba i
utvrđeno da je podnositelj ponudio kupovninu u iznosu od 535.000,00 kuna i
ispunio uvjete za dosudu nekretnine.
Rješenjem suda od 12. siječnja 2006. podnositelju je dosuđena nekretnina
ovršenika, s time da će mu se predati nakon što položi kupovninu.
Protiv tog rješenja ovršenici su podnijeli žalbu, te je spis otpremljen
Županijskom sudu u Rijeci.
Rješenjem Županijskog suda u Rijeci, broj: Gž-662/06 od 26. listopada 2006.,
odbijena je žalba ovršenika i potvrđeno prvostupanjsko rješenje.
Podnositelj je položio iznos kupovnine u sudski polog.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ovršni postupak započeo je 6. travnja 2000. godine podnošenjem prijedloga za
ovrhu Općinskom sudu u Rabu.
Ustavna tužba podnijeta je 30. kolovoza 2004. godine, pa Ustavni sud utvrđuje da
je do dana podnošenja ustavne tužbe proteklo četiri (4) godine, četiri (4)
mjeseca i dvadeset četiri (24) dana.

4.2. POSTUPANJE NADLEŽNOG SUDA

Postupak se u pravno relevantnom razdoblju vodio pred Općinskim sudom u Rabu i
Županijskim sudom u Rijeci. Općinski sud u Rabu rješenje o ovrsi donio je 2.
svibnja 2000. Postupak se povodom žalbe ovršenika na rješenje o ovrsi vodio pred
Županijskim sudom u Rijeci od 12. veljače 2002., koji je nakon manje od dva
mjeseca donio rješenje kojim je potvrdio prvostupanjsko rješenje o ovrsi. Nakon
toga Općinski sud u Rabu donio je rješenje o ovrsi 7. kolovoza 2002., koje je
Županijski sud u Rijeci nakon podnošenja ustavne tužbe (30. kolovoza 2004.)
potvrdio rješenjem od 27. listopada 2004. Nakon toga je Općinski sud u Rabu
proveo očevid na licu mjesta radi utvrđivanja vrijednosti nekretnine, te donio
rješenje o prekidu postupka 9. studenoga 2005. radi odlučivanja o prijedlogu
podnositelja za izuzeće raspravnog suca. Rješenjem Županijskog suda u Rijeci od
29. studenoga 2005. prihvaćen je zahtjev za izuzeće predsjednice Općinskog suda
u Rabu. Nakon toga je rješenjem Općinskog suda u Rabu od 6. prosinca 2005.
određen nastavak postupka u ovom predmetu, dok je ročište za prodaju nekretnine
održano 12. siječnja 2006. Rješenjem suda od 12. siječnja 2006. podnositelju je
dosuđena nekretnina ovršenika, s time da će mu se predati nakon što položi
kupovninu. Rješavajući o žalbi protiv navedenog rješenja Županijski sud u Rijeci
je rješenjem od 26. listopada 2006. potvrdio prvostupanjsko rješenje.
U smislu odredbe članka 13. stavka 1. Ovršnog zakona (»Narodne novine«, broj
57/96., 29/99., 42/00., 173/03., 194/03., 151/04. i 88/05.) kojom je propisano
da je sud u ovršnom postupku i postup­ku osiguranja dužan postupati hitno,
razvidno je da ovrha u konkretnom predmetu nije provođena ekonomično i
učinkovito.

4.3. PONAŠANJE PODNOSITELJA USTAVNE TUŽBE (OVRHOVODITELJA U OVRŠNOM POSTUPKU)

Podnositelj kao ovrhovoditelj u ovršnom postupku, nije pridonio duljini trajanja
postupka.

4.4. SLOŽENOST SUDSKOG PREDMETA

Iz spisa predmeta razvidno je da dosadašnji tijek sudskog postupka ukazuje da se
ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim i drugostupanjskim sudom u trajanju od četiri godine, četiri
mjeseca i dvadeset četiri dana, te da je još u tijeku. Sagledavajući u cjelini
razmatrani postupak, činjenicu da ovrha nije provođena ekonomično i učinkovito,
te posebno okolnost da je postupak i dalje u tijeku (slijedi diobeno ročište,
zaključak o izvršenom plaćanju (...)) iako se radi o postupku žurne naravi,
Ustavni sud ocjenjuje da je povrijeđeno ustavno pravo podnositelja da zakonom
ustanovljeni neovisni i nepristrani sud u razumnom roku odluči o njegovim
pravima ili obvezama, koje je zajamčeno člankom 29. stavkom 1. Ustava Republike
Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Rabu dužan je dostaviti Ustavnom sudu pisanu
obavijest o datumima donošenja i otpreme rješenja o dovršetku ovrhe provedbom
posljednje ovršne radnje, odnosno druge odluke kojom se postupak ovrhe dovršava
u skladu s člankom 68. Ovršnog zakona, u roku od (8) osam dana od dana njene
otpreme, a najkasnije osam (8) dana od isteka roka određenog u točki II. izreke
ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-3127/2004
Zagreb, 17. siječnja 2007.

USTAVNI SUD REPUBLIKE HRVATSKE
Predsjednk Vijeća
**dr. sc. Željko Potočnjak**, v. r.

Odluka, NN 17/2007-717
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)